title: Препоръка на Комисията от 16 септември 2011 година относно инициативата за съвместно планиране на научноизследователската дейност на тема „Здрави и продуктивни морета и океани“

text:
               21.9.2011

               BG

               Официален вестник на Европейския съюз

               C 276/1

         ПРЕПОРЪКА НА КОМИСИЯТА
   от 16 септември 2011 година
   относно инициативата за съвместно планиране на научноизследователската дейност на тема „Здрави и продуктивни морета и океани“
   2011/C 276/01
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 181 от него,
   като има предвид, че:

               (1)

               Европа има брегова линия с дължина 89 000 km (1), която минава по протежението на два океана и четири морета, а крайбрежните райони на ЕС, които осигуряват около 40 % от неговия брутен вътрешен продукт и където живее приблизително същият дял от населението на ЕС (2), са с основен принос за ключови икономически отрасли, като морския транспорт и търговия, морската биоикономика, енергетиката и туризма.

               (2)

               В своето съобщение от 10 октомври 2007 г. относно „Интегрирана морска политика за Европейския съюз“ (3) Комисията заявява, че интегрираната морска политика ще увеличи капацитета на Европа за справяне с предизвикателствата на глобализацията и конкурентоспособността, изменението на климата, влошаването на морската околна среда, морската безопасност и сигурност и енергийната сигурност и устойчивост. Посочено е и че тази политика трябва да се основава върху отлични резултати в областта на морските изследвания, технологиите и иновациите.

               (3)

               Директива 2008/56/ЕО на Европейския парламент и на Съвета от 17 юни 2008 г. за създаване на рамка за действие на Общността в областта на политиката за морска среда (Рамкова директива за морска стратегия) (4), която предвижда основан на екосистемите подход към управлението на човешките дейности, цели постигането или поддържането на добро екологично състояние на морските води, така че да се осигурят екологично разнообразни и динамични океани и морета, които да бъдат чисти, здрави и продуктивни. В посочената директива, която е предназначена да осигури екологичния стълб на бъдещата морска политика на Съюза, се заявява, че на общностно равнище подпомагането на свързаните изследвания неизменно следва да стои в основата на политиката за научноизследователска и развойна дейност.

               (4)

               В съобщението на Комисията от 3 март 2010 г.„Европа 2020 — стратегия за интелигентен, устойчив и приобщаващ растеж“ (5) се заявява, че Съюзът следва по-специално да използва морските политики на ЕС, за да постигне своите цели за намаляване на емисиите и за биологично разнообразие, да осъществи приспособяването към изменението на климата, да предотвратява и реагира на бедствия, да използва по-ефективно ресурсите и да допринася за подобряване на глобалната продоволствена сигурност.

               (5)

               Съобщението на Комисията от 3 септември 2008 г.„Европейска стратегия за мореплавателските и морските изследвания: съгласувана рамка на Европейското научноизследователско пространство в подкрепа на устойчиво използване на океани и морета“ (6) цели съвместно планиране на мореплавателските и морските изследвания, когато това е оправдано и подкрепено от съответните държави-членки и е в съответствие с принципите и механизмите, определени в свързаното съобщение на Комисията от 15 юли 2008 г.„Към съвместно планиране на научноизследователската дейност: сътрудничество с цел по-ефективен отговор на общите предизвикателства“ (7).

               (6)

               На своето заседание от 26 май 2010 г. Съветът по конкурентоспособност призна „здравите и продуктивни морета и океани“ за област, в която съвместното планиране би добавило значителна стойност към разпокъсаните понастоящем усилия на държавите-членки, насочени към научноизследователската дейност (8). В тази връзка Съветът прие заключения, в които признава необходимостта от започване на инициатива за съвместно планиране в тази област, и прикани Комисията да вземе участие в нейната подготовка. Освен това Съветът отново потвърди, че съвместното планиране е процес, ръководен от държавите-членки и подпомаган от Комисията. Анализът на националните научноизследователски дейности, описан в работния документ, потвърждава, че съществува необходимост от по-добра координация за увеличаване на ефективността и въздействието на научните изследвания, както и за избягване на дублирането чрез разработване на обща програма за стратегически научни изследвания.

               (7)

               Участващите страни потвърдиха участието си в тази инициатива за съвместно планиране, като изпратиха писма за официално поемане на ангажимент.

               (8)

               Съвместното планиране на научноизследователската дейност по мореплавателски и морски въпроси би осигурило координация на научноизследователската дейност в тази област, което ще има значителен принос за изграждането на функциониращо европейско научноизследователско пространство за моретата и океаните, ще позволи устойчивото използване на техните съществуващи и неизползвани ресурси, ще укрепи европейското лидерство и конкурентоспособността на морските отрасли, като в същото време ще опази морската околна среда и ще я приспособи към последиците от изменението на климата.

               (9)

               За постигането на заложените в настоящата препоръка цели държавите-членки следва да сътрудничат на Комисията за проучване на възможните инициативи, които Комисията би могла да подеме, за да ги подпомогне при разработването и изпълнението на програмата за стратегически научни изследвания.

               (10)

               За да може Комисията да докладва на Европейския парламент и на Съвета, държавите-членки следва редовно да докладват на Комисията за напредъка по тази инициатива за съвместно планиране,

         ПРИЕ НАСТОЯЩАТА ПРЕПОРЪКА:

               1.

               Държавите-членки се насърчават да актуализират, ако е необходимо, своята обща визия относно начина, по който сътрудничеството и координацията в областта на научноизследователската дейност на равнището на Съюза могат да допринесат за посрещането на предизвикателството да се запазят моретата и океаните в добро здраве и продуктивни и да се увеличат максимално предлаганите от тях възможности (9).

               2.

               Държавите-членки се насърчават да приемат обща програма за стратегически научни изследвания, определяща научноизследователските нужди в средносрочен и дългосрочен план и целите в областта на изследванията на моретата и океаните. Програмата за стратегически научни изследвания следва да съдържа план за изпълнение със заложени в него приоритети и срокове, както и уточнение на необходимите за изпълнението му действия, инструменти и ресурси.

               3.

               Държавите-членки се насърчават да включат следните мерки в програмата за стратегически научни изследвания и в плана за изпълнението ѝ:

                           а)

                           идентифициране и обмен на информация относно съответните национални програми и научноизследователски дейности и възможности;

                           б)

                           укрепване на действията за съвместно прогнозиране и на капацитета за технологична оценка;

                           в)

                           обмен на информация, ресурси, най-добри практики, методологии и насоки;

                           г)

                           открояване на области или научноизследователски дейности, които биха извлекли полза от координирането, или където е подходящо, съвместните покани за предложения или съсредоточаването на ресурсите;

                           д)

                           определяне на реда и условията за съвместното провеждане на научноизследователската дейност в областите, посочени в буква г);

                           е)

                           съвместно използване, където това е уместно, на съществуващите научноизследователски инфраструктури или координирано изграждане на нови съоръжения, като морски инфраструктури за наблюдение, както и разработването на модели и приложения за установените нужди;

                           ж)

                           насърчаване на по-добро сътрудничество между публичния и частния сектор, както и отворен достъп до иновациите между различните научноизследователски дейности и бизнес сектори, които имат отношение към морското наблюдение, морските ресурси и морските дейности;

                           з)

                           насърчаване на интердисциплинарни подходи, както и стимулиране на обмен и взаимодействие в мореплавателските и морските сектори;

                           и)

                           разработване на подходящи научни/политически интерфейси по въпроси, като изпълнението на Директива 2008/56/ЕО и на морското пространствено планиране като основна цел на съобщението на Комисията относно „Интегрирана морска политика за Европейския съюз“.

               4.

               Държавите-членки се насърчават да изградят ефективна обща управленска структура в областта на научноизследователската дейност на моретата и океаните със задача изготвянето на общи условия, правила и процедури за сътрудничество и координация, както и наблюдаването на изпълнението на програмата за стратегически научни изследвания.

               5.

               Държавите-членки се насърчават да осъществят съвместно програмата за стратегически научни изследвания чрез своите национални научноизследователски програми или други национални научноизследователски дейности, в съответствие с насоките за рамковите условия за съвместно планиране, разработени от група на високо равнище на Съвета за съвместно планиране (10).

               6.

               Държавите-членки се насърчават да си сътрудничат с Комисията с оглед проучване на възможните инициативи за подпомагане на държавите-членки при разработването и изпълнението на програмата за стратегически научни изследвания и за координиране на съвместните програми с други инициативи на Съюза в тази област, по-специално мрежите на мореплавателското и морското европейско изследователско пространство и съвместната научноизследователска и развойна програма за Балтийско море (BONUS).

               7.

               Държавите-членки се насърчават да докладват редовно на Комисията за постигнатия напредък по тази инициатива за съвместно планиране чрез годишни доклади за постигнатия напредък.

      Съставено в Брюксел на 16 септември 2011 година.

            За Комисията

         Máire GEOGHEGAN-QUINN

            Член на Комисията

      (1)  „Прилагане на директивата за местообитанията в морските и крайбрежните райони“, Европейска комисия, 1998 г., ISBN: 92-828-4276-2.

      (2)  Евростат, Статистиката на фокус, 38/2010, „Портрет на крайбрежните райони на ЕС“.

      (3)  COM(2007) 574 окончателен.

      (4)  ОВ L 164, 25.6.2008 г., стр. 19.

      (5)  COM(2010) 2020.

      (6)  COM(2008) 534.

      (7)  COM(2008) 468.

      (8)  10246/10.

      (9)  http://www.jpi-oceans.eu

      (10)  ERC-GPC 1311/10. „Съвместно планиране на научноизследователската дейност 2008—2010 г. и след това“, доклад на Групата на високо равнище за съвместно планиране на Съвета от 12 ноември 2010 г. — приложение II.


title: Препоръка на Съвета от 10 юли 2012 година относно националната програма за реформи на Словакия за 2012 г. и съдържаща становище на Съвета относно програмата за стабилност на Словакия за периода 2012—2015 г.

text:
               24.7.2012

               BG

               Официален вестник на Европейския съюз

               C 219/74

         ПРЕПОРЪКА НА СЪВЕТА
   от 10 юли 2012 година
   относно националната програма за реформи на Словакия за 2012 г. и съдържаща становище на Съвета относно програмата за стабилност на Словакия за периода 2012—2015 г.
   2012/C 219/22
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,
   като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики (1), и по-специално член 5, параграф 2 от него,
   като взе предвид препоръката на Европейската комисия,
   като взе предвид заключенията на Европейския съвет,
   като взе предвид становището на Комитета по заетостта,
   след консултация с Икономическия и финансов комитет,
   като има предвид, че:

               (1)

               На 26 март 2010 г. Европейският съвет постигна съгласие по предложението на Комисията да се започне изпълнението на нова стратегия за работни места и растеж — стратегията „Европа 2020“ — въз основа на засилена координация на икономическите политики, която стратегия е съсредоточена върху ключовите области, в които е необходимо да се предприемат действия за повишаване на потенциала на Европа за устойчив растеж и конкурентоспособност.

               (2)

               На 13 юли 2010 г. Съветът прие препоръка относно общите насоки за икономическите политики на държавите членки и на Съюза (за периода 2010—2014 г.), а на 21 октомври 2010 г. прие решение относно насоките за политиките на държавите членки по заетостта (2), като двата акта заедно представляват т. нар. „интегрирани насоки“. Държавите членки бяха приканени да се съобразят с интегрираните насоки при провеждането на националната си икономическа политика и политика по заетостта.

               (3)

               На 12 юли 2011 г. Съветът прие препоръка (3) относно националната програма за реформи на Словакия за 2011 г. и даде становището си относно актуализираната програма за стабилност на Словакия за периода 2011—2014 г.

               (4)

               На 23 ноември 2011 г. Комисията прие втория годишен обзор на растежа, с което постави началото на втория европейски семестър за предварително и интегрирано координиране на политиката, залегнало в стратегията „Европа 2020“. Въз основа на Регламент (ЕС) № 1176/2011 на Европейския парламент и на Съвета от 16 ноември 2011 г. относно предотвратяването и коригирането на макроикономическите дисбаланси (4) на 14 февруари 2012 г. Комисията прие Доклад за механизма за предупреждение, в който Словакия не е посочена като държава членка, за която ще се извърши задълбочен преглед.

               (5)

               На 1 декември 2011 г. Съветът прие заключения, в които Комитетът за социална закрила, в сътрудничество с Комитета по заетостта и с други комитети, се призовава да представи вижданията си относно действията, които се препоръчват в рамките на цикъла политики „Европа 2020“. Тези виждания се включват в становището на Комитета по заетостта.

               (6)

               Европейският парламент участва надлежно в Европейския семестър в съответствие с Регламент (ЕО) № 1466/97 и на 15 февруари 2012 г. прие Резолюция относно аспектите, свързани със заетостта и социалните въпроси, в Годишния обзор на растежа за 2012 г. и Резолюция относно приноса към Годишния обзор на растежа за 2012 г.

               (7)

               На 2 март 2012 г. Европейският съвет одобри приоритетите, насочени към осигуряване на финансова стабилност, бюджетна консолидация и действия за стимулиране на растежа. Той подчерта необходимостта от продължаване на диференцирана бюджетна консолидация, благоприятстваща растежа, възстановяване на нормалните условия за отпускане на заеми за икономиката, насърчаване на растежа и конкурентоспособността, справяне с безработицата и социалните последици от кризата и модернизиране на публичната администрация.

               (8)

               На 2 март 2012 г. Европейският съвет прикани също държавите членки, участващи в пакта „Евро плюс“, да представят своите ангажименти достатъчно рано, за да бъдат включени в програмите им за стабилност или програмите им за конвергенция и в националните им програми за реформи.

               (9)

               На 30 април 2012 г. Словакия представи програмата си за стабилност за 2012—2015 г. и националната си програма за реформи за 2012 г. Двете програми бяха оценени едновременно, за да бъдат отчетени взаимовръзките между тях.

               (10)

               Съгласно извършената в съответствие с Регламент (ЕО) № 1466/97 оценка на програмата за стабилност Съветът счита, че макроикономическият сценарий в основата на бюджетните прогнози на програмата е реалистичен. Той до голяма степен съответства на прогнозата на службите на Комисията от пролетта на 2012 г., макар че в нея е допуснат малко по-висок растеж на реалния БВП през 2012 г. Целта на бюджетната стратегия, очертана в програмата за стабилност, е да гарантира дългосрочната устойчивост на публичните финанси. Набелязаните междинни стъпки за постигането на тази цел включват стриктно изпълнение на бюджета за 2012 г. и намаляване на номиналния дефицит до ниво под 3 % от БВП през 2013 г., когато е определеният от Съвета срок за коригиране на прекомерния дефицит. Плановете за постигане на целта за номиналния дефицит през 2013 г. може обаче да не бъдат реализирани. В програмата за стабилност средносрочната бюджетна цел (СБЦ) е променена от почти балансиран бюджет на структурен дефицит от 0,5 % от БВП и не се предвижда целта да бъде постигната в рамките на периода на действие на програмата. Новата СЦБ е адекватно отражение на изискванията на Пакта за стабилност и растеж. Въз основа на (преизчисленото) структурно бюджетно салдо (5) средногодишното подобряване на състоянието на бюджета за периода 2010—2013 г. е 1,3 % от БВП, което значително надминава изискваната стойност, препоръчана от Съвета, при което оставащата част от това подобряване е в известна степен отложена за 2013 г. Съществуват рискове по отношение на целта за 2013 г., тъй като предложените мерки по отношение на приходите може да не постигнат планираните резултати; едновременното изпълнение на всички малки по обхват мерки може да е трудно; също и с оглед на извършваните в миналото корекции във възходяща посока на целите за дефицита.
               Освен това е вероятно извършването на допълнителни съкращения на разходите във всички сфери да се окаже непосилно в средносрочен план. През 2014 и 2015 г. средното подобрение на състоянието на бюджета възлиза на 0,3 % от БВП годишно, което е под изискваната корекция от 0,5 % от БВП за държавите, които все още не са постигнали СБЦ. Независимо от това според програмата за стабилност в последните години от нейния период на действие темпът на нарастване на бюджетните разходи, като се отчитат дискреционните мерки по отношение на приходите, е в съответствие с целевия показател за разходите в Пакта за стабилност и растеж. Държавният дълг ще остане значително под 60 % от БВП. Макар Словакия да е приела закон за създаването на фискалния съвет, до момента той не е формиран, а законодателството по отношение на таваните за разходите все още не е прието.

               (11)

               Като се има предвид, че възможността за по-нататъшна основана на разходите бюджетна консолидация постепенно се стеснява и като се отчита необходимостта да се способства за непрекъснат процес на конвергенция посредством разходи в ключови области като образованието, иновациите и транспортната инфраструктура, може да се разгледат варианти за мерки, насочени към разширяване на данъчната основа, ограничаване на избягването на данъци и подобряване на спазването на данъчните задължения, без това да се отразява неблагоприятно на краткосрочните перспективи за растеж. Справянето с проблема относно разликата между дължимия и събрания ДДС, която е една от големите в ЕС, може да доведе до значителни допълнителни приходи. Има възможност също така за увеличаване на постъпленията от данъци, които са по-малко вредни за растежа, включително данъците върху недвижими имоти, както и от екологично данъчно облагане. Ефективността на данъчното облагане на трудовите доходи варира в зависимост от различните форми на заетост. Това насърчава преминаване към по-гъвкави договорености за работа с отрицателно краткосрочно и дългосрочно въздействие върху публичните сметки.

               (12)

               Словакия е предприела само частични мерки във връзка с дългосрочната устойчивост на публичните си финанси, тъй като все още не е въвела планираните промени в разходопокривния стълб на пенсионната система. Предприети са мерки за повишаване на жизнеспособността на капиталопокриващия пенсионен стълб. При все това обаче нестабилната правна уредба, която се характеризираше с чести и значителни промени в миналото, доведе до значителни разходи за приспособяване и внесе несигурност в капиталопокриващия пенсионен стълб.

               (13)

               Не са предприети никакви сериозни мерки за преодоляване на проблема с безработицата в Словакия. Продължава да съществува необходимост от подобряване на ефективността на активните политики на пазара на труда и капацитета на публичната служба по заетостта. Необходимо е също така да се предприемат мерки за увеличаване на участието на пазара на труда на по-възрастните работници и жените, по-специално чрез осигуряване наличието на услуги за грижи за деца. Данъчната тежест, включително всички задължителни плащания, остава сравнително висока за работниците с ниски доходи, а определена част от търсещите работа почти нямат стимул да заменят социалните помощи с нископлатена работа.

               (14)

               За подобряване на качеството на системата на образование и обучение са предприети само някои ограничени мерки. В съответствие с резултатите от работата на съвместния екип на Словакия и Комисията по въпросите на безработицата сред младите хора за справяне с високата безработица сред младите хора в Словакия следва незабавно да бъде приет и приведен в изпълнение планът за действие за младежта, включително предприемането на реформа на професионалното образование и обучение, както и на висшето образование. Приета е актуализирана стратегия за учене през целия живот. Въпреки това не са въведени специални стимули, за да се гарантира по-голямо участие.

               (15)

               Маргинализираните общности, включително ромите, са до голяма степен изключени от пазара на труда и образователната система, като формират значителен и използван в недостатъчна степен потенциал от работна ръка в словашката икономика. За да се справи с този проблем, Словакия следва да положи повече усилия за подобряването на образователните резултати на маргинализираните групи и за успешното действие на политиките за реинтеграция на възрастни.

               (16)

               Словакия е увеличила значително прозрачността на правилата за възлагане на обществени поръчки и на съдебната система, макар съдебното производство да продължава да е дълго и скъпоструващо. При все това обаче като цяло качеството и капацитетът на публичните институции продължават да бъдат на ниско ниво. Публичната администрация се отличава с липса на стратегически подход, голямо текучество на персонала и недостатъчни действия за изграждане на капацитет, което затруднява разработването и изпълнението на политики, както и предоставянето на публични услуги.

               (17)

               Словакия пое редица ангажименти по силата на пакта „Евро плюс“. Тези ангажименти, както и изпълнението на ангажиментите, представени през 2011 г., са свързани с подпомагането на заетостта, повишаването на конкурентоспособността, подобряването на устойчивостта на публичните финанси и укрепването на финансовата стабилност. Комисията оцени изпълнението на ангажиментите по пакта „Евро плюс“. Резултатите от тази оценка са взети предвид в препоръките.

               (18)

               В рамките на европейския семестър Комисията направи цялостен анализ на икономическата политика на Словакия. Тя направи оценка на програмата за стабилност и на националната програма за реформи. Комисията взе предвид не само тяхното значение за провеждането на устойчива бюджетна и социално-икономическа политика в Словакия, но и тяхното съответствие с правилата и насоките на ЕС предвид необходимостта от засилване на цялостното икономическо управление на Съюза чрез принос на равнище ЕС към бъдещите решения на държавите членки. Препоръките ѝ в рамките на европейския семестър са изразени в препоръки 1—7 по-долу.

               (19)

               Предвид тази оценка Съветът разгледа програмата за стабилност, като становището му (6) е изразено по-специално в препоръка 1 по-долу,

         ПРЕПОРЪЧВА на Словакия да предприеме следните действия през периода 2012—2013 г.:

               1.

               Да предприеме допълнителни мерки през 2012 г. и да определи необходимите мерки за 2013 г. за коригиране на прекомерния дефицит по устойчив начин и да направи структурната корекция, посочена в препоръките на Съвета по процедурата при прекомерен дефицит. Да извърши целенасочени съкращения на разходите, като в същото време запази нивото на разходите, насърчаващи растежа, и да увеличи усилията за подобряване на ефективността на публичните разходи. След това да осигури подходяща структурна корекция, за да постигне достатъчен напредък в постигането на СБЦ, включително спазване на целевия показател за разходите. Да ускори създаването на фискалния съвет и да приеме правила за тавани на разходите.

               2.

               Да направи необходимото за по-стриктното спазване на данъчните задължения, по-конкретно чрез повишаване на ефикасността на събирането на ДДС; да намали изкривяванията при данъчното облагане на труда между различните видове заетост, също и чрез намаляването на данъчните отчисления; да обвърже облагането на недвижимите имоти с пазарната стойност на недвижимата собственост; да използва в по-голяма степен екологично данъчно облагане.

               3.

               Да коригира допълнително разходопокривния стълб на пенсионната система, главно чрез промяна на механизма за индексация, въвеждане на пряка връзка между законоустановената пенсионна възраст и продължителността на живота и въвеждане на коефициент за устойчивост във формулата за изчисляване на пенсиите, отразяващ демографските промени. Да гарантира устойчивостта и жизнеспособността и на капиталопокриващия пенсионен стълб.

               4.

               Да подобри административния капацитет на публичните служби по заетостта с цел да се подобри насочеността, замисъла и оценката на активните политики на пазара на труда, за да се осигурят по-персонализирани услуги по заетостта за младежите, дългосрочно безработните, по-възрастните работници и жените. Да осигури наличието на детски заведения. Да намали данъчната тежест върху труда на нископлатените работници и да адаптира системата за изплащане на обезщетения.

               5.

               Да приеме и приведе в изпълнение плана за действие за младежта, по-специално във връзка с качеството и съобразяването на образованието и професионалното обучение с нуждите на пазара на труда, включително чрез въвеждането на схема за професионални стажове. Да подобри качеството на висшето образование чрез повишена гаранция за качеството и ориентираност към резултати.

               6.

               Да предприеме активни мерки за подобряване на достъпа и качеството на училищното и предучилищното образование за уязвимите групи, включително ромите. Да осигури реинтеграцията на възрастните на пазара на труда чрез мерки за стимулиране на трудовата активност и целенасочени услуги за заетост, втори шанс за образование и краткосрочно професионално обучение.

               7.

               Да повиши качеството на държавната администрация, включително чрез подобряване на управлението на човешките ресурси и укрепване на аналитичния капацитет. Да продължи да полага усилия за съкращаването на продължителността на съдебните производства и за засилването на ролята на службата за обществени поръчки като независим орган.

      Съставено в Брюксел на 10 юли 2012 година.

            За Съвета

            Председател

         V. SHIARLY

      (1)  ОВ L 209, 2.8.1997 г., стр. 1.

      (2)  Продължават да се прилагат и през 2012 г. с Решение 2012/238/ЕС на Съвета от 26 април 2012 г. относно насоки за политиките за заетост на държавите членки (OJ L 119, 4.5.2012 г., стр. 47).

      (3)  ОВ C 272, 15.9.2011 г., стр. 1.

      (4)  ОВ L 306, 23.11.2011 г., стр. 25.

      (5)  Салдо, коригирано спрямо фазата на икономическия цикъл, без еднократните и другите временни мерки, преизчислено от службите на Комисията въз основа на данните в програмата и с помощта на общоприетата методика.

      (6)  Съгласно член 5, параграф 2 от Регламент (ЕО) № 1466/97.


Важна правна забележка

|

52008SC0573

Препоръка за Решение на Съвета за отмяна на Решение 2005/730/EО за съществуването на прекомерен дефицит в Португалия  /* SEC/2008/0573 окончателен */

         BG
            (...PICT...)|КОМИСИЯ НА ЕВРОПЕЙСКИТЕ ОБЩНОСТИ|
            Брюксел, 7.5.2008
            SEC(2008) 573 окончателен

            Препоръка за
            РЕШЕНИЕ НА СЪВЕТА
            за отмяна на Решение 2005/730/EО за съществуването на прекомерен дефицит в Португалия
            (представена от Комисията)
            ОБЯСНИТЕЛЕН МЕМОРАНДУМ
            1. Обща информация
            Член 104 от Договора постановява, че държавите-членки следва да избягват прекомерен дефицит и установява процедура за неговото идентифициране и коригиране. Процедурата при прекомерен дефицит (ППД) е допълнително уточнена в Регламент (EО) № 1467/97 на Съвета за „определяне и изясняване на прилагането на процедурата при прекомерен дефицит“ OВ L 209, 2.8.1997 г., стр. 6. Регламент, последно изменен с Регламент (ЕО) № 1056/2005 (ОВ L 174, 7.7.2005 г., стр. 5). , която е част от Пакта за стабилност и растеж. Съгласно член 104, параграф 2 от Договора, Комисията трябва да следи за спазването на бюджетната дисциплина въз основа на следните два критерия: а) дали планираният или действителният бюджетен дефицит надвишава референтната стойност от 3 % от БВП (освен ако съотношението на дефицита е намаляло съществено и трайно и е достигнало ниво, близко до референтната стойност, или ако излишъкът над референтната стойност е налице само по изключение и временно, и съотношението остава близо до референтната стойност); и б) дали държавният дълг надвишава референтната стойност от 60 % от БВП (освен ако съотношението намалява достатъчно и се приближава до референтната стойност със задоволителни темпове).[1]
            OВ L 209, 2.8.1997 г., стр. 6. Регламент, последно изменен с Регламент (ЕО) № 1056/2005 (ОВ L 174, 7.7.2005 г., стр. 5).
            В съответствие с Протокола относно процедурата при прекомерен дефицит, приложен към Договора, Комисията предоставя данните за прилагането на ППД. Като част от прилагането на този протокол, държавите-членки трябва да предоставят данни за бюджетните дефицити и държавния дълг, както и за други свързани с тях променливи два пъти годишно, а именно преди 1 април и преди 1 октомври, в съответствие с член 4 от Регламент (ЕО) № 3605/93 на Съвета OВ L 332, 31.12.1993 г., стр. 7. Регламент, последно изменен с Регламент (ЕО) № 2103/2005 (OВ L 337, 22.12.2005 г., стр. 1). Последната нотификация на Португалия е достъпна на следния електронен адрес: http://epp.eurostat.ec.europa.eu/portal/page?_pageid=2373,58110711&_dad=portal&_schema=portal . . [2][3]
            OВ L 332, 31.12.1993 г., стр. 7. Регламент, последно изменен с Регламент (ЕО) № 2103/2005 (OВ L 337, 22.12.2005 г., стр. 1).
            Последната нотификация на Португалия е достъпна на следния електронен адрес:
            http://epp.eurostat.ec.europa.eu/portal/page?_pageid=2373,58110711&_dad=portal&_schema=portal .
            С приемането на доклад на 22 юни 2005 г., Комисията инициира за Португалия ППД по силата на член 104, параграф 3, въз основа на очакван дефицит на консолидирания държавен бюджет в размер на 6,2 % от БВП и прогноза за държавен дълг в размер на 66,5 % от БВП за 2005 г., след като е бил над референтната стойност от 60 % от БВП през 2003 и 2004 година, както е посочено в актуализацията на програмата за стабилност на Португалия от юни 2005 година SEC(2005) 836 . . На 20 септември 2005 г., по препоръка на Комисията, Съветът реши, че в Португалия е налице прекомерен дефицит съгласно член 104, параграф 6 ОВ L 274, 20.10.2005 г., стр. 91. . В същото време и също въз основа на препоръка на Комисията, Съветът отправи препоръки до Португалия по силата на член 104, параграф 7, с цел прекратяването на това положение на прекомерен държавен дефицит най-късно до 2008 г. Всички документи свързани с ППД за Португалия, са достъпни на следния електронен адрес: http://ec.europa.eu/economy_finance/sg_pact_fiscal_policy/excessive_deficit9109_en.htm. .[4][5][6]
            SEC(2005) 836 .
            ОВ L 274, 20.10.2005 г., стр. 91.
            Всички документи свързани с ППД за Португалия, са достъпни на следния електронен адрес: http://ec.europa.eu/economy_finance/sg_pact_fiscal_policy/excessive_deficit9109_en.htm.
            В своята препоръка по силата на член 104, параграф 7, Съветът препоръчва на „португалските власти да сведат дефицита на консолидирания държавен бюджет под 3 % от БВП по надежден и устойчив начин най-късно до 2008 г. чрез предприемане на действия в средносрочен план. Конкретно за тази цел, португалските власти следва да: ограничат влошаването на фискалната позиция през 2005 г., като осигурят строго прилагане на оповестените корективни мерки; приложат изцяло необходимите мерки за осигуряване на устойчиво и чувствително намаление на циклично коригирания дефицит, без отчитане на еднократните и други временни мерки, достигайки съществено намаление от 1,5 % от БВП за 2006 г. спрямо 2005 г., и последвано от друго съществено намаление от поне ¾ % от БВП за всяка една от следващите две години; бързо да осъществят реформи за овладяване и намаляване на разходите през следващите години; да използват всички възможности за ускоряване на намалението на бюджетния дефицит и да се подготвят за приемането на допълнителните мерки, които могат да бъдат необходими за намаляването на прекомерния дефицит до 2008 г.“ Съветът също така препоръча на португалските власти да осигурят трайна тенденция на намаление на съотношението на брутния държавен дълг, който следва да се доближи до референтната стойност със задоволителни темпове, да гарантират, че отразява напредъка в намалението на дефицита, да избягват увеличаващи дълга финансови транзакции и внимателно да пресметнат евентуалния ефект върху дълга на големи проекти за държавни инвестиции, включително тези в партньорство с частния сектор”. Също така, Съветът изисква от португалските власти „да подобрят събирането и обработването на данни за публичния сектор.“
            Освен това Съветът прикани португалските власти „да гарантират поддържане на бюджетна консолидация, с оглед постигането на средносрочната цел за състояние на държавните финанси, близко до бюджетно равновесие или бюджетен излишък, чрез намаление на коригирания с отчитане на промените в икономическата конюнктура дефицит с поне 0,5 % от БВП годишно, след като прекомерният дефицит бъде коригиран.“
            Таблица 1: Корекция, одобрена от Съвета на 20 септември 2005 г.
            % от БВП, ако не е посочено друго |2005 г.|2006 г.|2007 г.|2008 г.|
            Салдо на консолидирания държавен бюджетизменение на структурното салдоpro memoria: Реален ръст на БВП (%)|дефицит от (максимум) 6,20,8|-4,8+1,51,4|дефицит < 4+¾ (минимум)2,2|дефицит < 3+¾ (минимум)2,6|
            Забележка : структурно салдо = салдо, коригирано спрямо фазата на икономическия цикъл, с изключение на еднократните и други временни мерки
            Източник : Препоръки на Съвета съгласно член 104, параграф 7, основаващи се на актуализираната програма за стабилност от юни 2005 г.
            На 22 юни 2006 г., след изтичането на определения в препоръките на Съвета 6-месечен срок за предприемане на действия, Комисията извърши оценка на предприетите действия от страна на португалските власти с цел прекратяване на състоянието на прекомерен държавен дефицит. На това основание, Комисията прие Съобщение до Съвета, в което се заключава, че Португалия е предприела действия, които осигуряват подходящ напредък към корекция на прекомерния дефицит в определените от Съвета срокове, и че не са необходими допълнителни стъпки съгласно процедурата при прекомерен дефицит спрямо Португалия SEC(2006) 786 .   . На заседанието си на 11 юли 2006 г. Съветът се съгласи с тази оценка.[7]
            SEC(2006) 786 .
            Съгласно член 104, параграф 12, решението на Съвета за съществуването на прекомерен дефицит следва да бъде отменено въз основа на препоръка от Комисията, когато Съветът прецени, че прекомерният дефицит на съответната държава-членка е коригиран.
            2. Динамика на дефицита през последните години
            Данните, предоставени от Комисията (Евростат), след доклада от страна на Португалия, представен преди 1 април 2008 г., показват, че дефицитът на консолидирания държавен бюджет за 2007 г. възлиза на 2,6 % от БВП Евростат Бюлетин № 54 от 18 април 2008 г. , след като равнищата на бюджетния дефицит за 2005 г. и 2006 г. са били съответно 6,1 % и 3,9 % от БВП (вж. таблица 2). Предвид докладваните понастоящем данни за дефицита и референтната стойност на дефицита, вероятността бъдеща актуализация да доведе до увеличение на съотношението на дефицита за 2007 г. до ниво над 3 % от БВП, е малка Съотношенията на дефицита обикновено се ревизират −нагоре или надолу−след публикуване на първите резултати в нотификацията от пролетта. За държавите-членки на ЕС като цяло, ревизиите обикновено са относително малки и като цяло са близки до нулата. В случая на Португалия, ревизирането нагоре на съотношението на дефицита е сравнително по-често от ревизирането надолу; това предполага наличието на отклонения в извадката от първите резултати. Въпреки това, и дори да не се изключват бъдещи ревизии на държавните отчети на Португалия, данните за последните години изглеждат по-надеждни в сравнение с данните от минали години.  .[8][9]
            Евростат Бюлетин № 54 от 18 април 2008 г.
            Съотношенията на дефицита обикновено се ревизират −нагоре или надолу−след публикуване на първите резултати в нотификацията от пролетта. За държавите-членки на ЕС като цяло, ревизиите обикновено са относително малки и като цяло са близки до нулата. В случая на Португалия, ревизирането нагоре на съотношението на дефицита е сравнително по-често от ревизирането надолу; това предполага наличието на отклонения в извадката от първите резултати. Въпреки това, и дори да не се изключват бъдещи ревизии на държавните отчети на Португалия, данните за последните години изглеждат по-надеждни в сравнение с данните от минали години.
            Бюджетният дефицит се изменя през последните години на фона на нисък, но постепенно нарастващ икономически растеж, с темпове на растеж на реалния БВП от 0,9 % през 2005 г до 1,3 % през 2006 г. и 1,9 % през 2007 г. Отрицателната разлика между фактическия и потенциалния БВП за същия период е намаляла според изчисленията.
            Изпълнението на бюджета за 2006 г. и 2007 г. беше по-добро от поставената цел по време на издаването на препоръката съгласно член 104, параграф 7 По отношение на фискалните цели, представени в актуализираната програма за стабилност на Португалия от юни 2005 г., на базата на която е инициирана настоящата процедура при прекомерен дефицит, както е описано в раздел 1. . По-специално, дефицитът през тези две години беше с около 1 процентен пункт от БВП по-нисък от първоначално планираното в актуализираната програма за стабилност на Португалия от юни 2005 г. Актуализации на поредици данни за БВП в края на 2005 г и началото на 2006 г. показаха по-високи равнища на БВП, които автоматично доведоха до намаление на равнището на съотношението на дефицита с около ¼ % от БВП. . Резултатите от бюджета за 2007 г. са съпоставими с прогнозата от 3 % от БВП, представена в актуализираната програма за стабилност на Португалия от декември 2007 г. Бюджетен дефицит под референтната стойност от 3 % от БВП беше постигнат една година преди определения от Съвета срок. Наистина, както беше подчертано от Съвета в препоръката, съгласно член 104, параграф 7, възможността да се ускори намалението на бюджетния дефицит е използвана главно чрез осигуряване на по-висока от очакваната събираемост на приходи.[10][11]
            По отношение на фискалните цели, представени в актуализираната програма за стабилност на Португалия от юни 2005 г., на базата на която е инициирана настоящата процедура при прекомерен дефицит, както е описано в раздел 1.
            Актуализации на поредици данни за БВП в края на 2005 г и началото на 2006 г. показаха по-високи равнища на БВП, които автоматично доведоха до намаление на равнището на съотношението на дефицита с около ¼ % от БВП.
            Намалението на фискалния дефицит, постигнато през 2006 г. и 2007 г., се дължи както на намаляващо съотношение на бюджетните разходи спрямо БВП, така и на увеличаващо се съотношение на приходите спрямо БВП. Съотношението на разходите е намаляло с около 1¼ процентни пункта от БВП през 2006 г. и почти ½ процентни пункта от БВП през 2007 г. В същото време, съотношението на държавните приходи се е увеличило с около ¾ процентни пункта от БВП през 2006 г., както и през 2007 г. Фискалната консолидация се дължеше основно на структурни мерки, с допълнителен принос от еднократна транзакция на стойност от 0,1 % от БВП през 2007 г. Във връзка с дългосрочен договор за концесия за експлоатацията на язовир и отчетени като намаление на други капиталови разходи, съгласно правилата на ESA 95. .[12]
            Във връзка с дългосрочен договор за концесия за експлоатацията на язовир и отчетени като намаление на други капиталови разходи, съгласно правилата на ESA 95.
            По отношение на разходите, реалните първични текущи разходи бяха стабилизирани през 2006 г. и 2007 г. По-специално, намаленията на възнагражденията за държавните служители бяха от съществено значение за наблюдаваното овладяване на разходите за сметка на намаления на заетостта в публичния сектор, и в по-малка степен за сметка на ограничения върху растежа на възнагражденията, които се дължат на подинфлационни корекции на годишните заплати и на преустановяване на увеличенията на възнагражденията на база трудов стаж. В същото време, темпът на растеж на социалните плащания, освен тези в натура, спадна в сравнение с много високия ръст от предишните години. Тези резултати се дължат също на намаляването на разходите за пенсии за навършена възраст, благодарение на по-малкия брой на пенсиониращи се служители, и през 2007 г., на намаляване на разходите за обезщетения за безработни. Намаляването на публичните инвестиции допълнително допринесе за ограничаването на разходите и последващото намаляване на дефицита с около ½ % от БВП през 2006 г. Като цяло, тези резултати са в съответствие с препоръката на Съвета за прилагане на мерки за овладяване на разходите. Пример за такива мерки беше реформата на пенсионните схеми за навършена възраст.
            По отношение на приходите, постъпленията от данъци се увеличиха с високи темпове, особено с оглед на слабия икономически растеж (и по-специално на вътрешното търсене). Това изглежда е в резултат на увеличението на ставката на ДДС с 2 процентни пункта (от 19 % на 21 %) през юли 2005 г., на мерките по усмотрение за увеличаване на ставките на някои данъци (акцизи, социални осигуровки за някои категории работници, нови ставки за данък върху доходите на физическите лица с високи доходи) и на по-ниски кредити по отношение на някои преки данъци. Освен това, една голяма част от постъпленията от данъци се дължи на подобрението на данъчната администрация и данъчната дисциплина, което изглежда доведе до увеличението на данъчната основа, до голяма степен пренесена за бъдещи периоди. Също така, по-ефикасната данъчна администрация доведе до по-голям успех при събирането на неизплатените дългове по данъците. През 2007 г. бяха отчетени допълнителни данъчни приходи от повишението на печалбите на някои големи корпоративни данъкоплатци и от данъци върху недвижимо имущество. Другите приходи (включително и продажбата на стоки и услуги от правителството) се увеличиха с близо ½ процентни пункта от БВП през 2006 и 2007 г. с натрупване. До определена степен, това бе също в резултат на възобновяването на изплащането на дивиденти на държавата от страна на държавни предприятия през 2005 г.
            Бюджетните и икономическите промени, описани по-горе, доведоха до значително намаление на структурния дефицит (т.е., коригираният спрямо фазата на икономическия цикъл дефицит, с изключение на еднократните и други временни мерки) през 2006 г. и 2007 г. През 2006 г. беше постигнато намаление от 2 процентни пункта от БВП, последвано от намаление от около 1 процентен пункт от БВП през 2007 г. (вж. Таблица 2). Тези резултати надминават препоръката на Съвета по член 104 параграф 7 относно намаляване на структурното салдо с 1,5 % от БВП през 2006 г. спрямо 2005 г., и с поне ¾ % от БВП през 2007 г.
            3. Прогнози за дефицита през 2008 г. и след това
            Според икономическите прогнози на службите на Комисията от пролетта на 2008 г., с предвиден ръст на реалния БВП от 1,7 %, дефицитът на консолидирания държавен бюджет се очаква да намалее до 2,2 % от БВП през 2008 г. Тази прогноза е съпоставима с бюджетна цел от 2,4 % от БВП, определена в актуализираната програма за стабилност на Португалия от декември 2007 г. (с предполагаем ръст на реалния БВП от 2,2 %), и с ревизирана цел от 2,2 % от БВП, както бе съобщено на 26 март след публикацията на бюджетните резултати за 2007 г.
            Прогнозата за подобряване на бюджетното салдо през 2008 г. се дължи главно на приходите. През 2008 г. общите данъчни постъпления се очаква да продължат да растат с по-бърз темп от номиналния БВП, макар и с по-нисък марж отколкото през 2007 г. Всъщност, данъчната еластичност се очаква да започне да се приближава до средната до този момент, след високите стойности през последните години, имайки предвид също предположението, че допълнителните печалби от подобрението на данъчната администрация и данъчната дисциплина могат да навлязат във фаза на спад. През 2008 г. данъчните приходи ще бъдат благоприятно повлияни от нормализирането на нетните приходи от ДДС след намаляването на максималния срок за възстановяване, въведен през 2006 г. и 2007 г. Въпреки това, намалението на стандартната ставка на ДДС с 1 процентен пункт (от 21 % на 20 %) от 1 юли 2008 г. ще намали данъчните приходи. Освен това другите държавни приходи се очаква да се увеличат като дял от БВП благодарение на увеличаващите се фондове на ЕС, в контекста на прилагането на новата национална стратегическа референтна рамка В същото време, тези приходи ще доведат до допълнителни разходи, компенсирайки значително въздействието на постъпленията върху цялото бюджетно салдо. . Съотношението на разходите спрямо БВП се очаква да остане стабилно. По-специално, разходите за персонал се очаква да намалеят по отношение на БВП с около 0,4 процентни пункта за сметка на ограничаване на растежа на заплатите и постоянно намаляване на работните места в централната администрация. Разходите за лихви ще бъдат ограничени в резултат на намалението на структурата на лихвените проценти на издадени от държавата сертификати за спестявания от началото на 2008 г. Предоставянето на концесии от държавата за язовири за производство на електричество ще представлява еднократно намаление на дефицита с почти 0,2 % от БВП Отчетено като намаление на други капиталови разходи, съгласно правилата на ESA 95, но част от постъпленията е предназначена за изплащане на компенсации на компании, които произвеждат електричество, поради постепенното отразяване на производствените цени върху потребителските цени. .[13][14]
            В същото време, тези приходи ще доведат до допълнителни разходи, компенсирайки значително въздействието на постъпленията върху цялото бюджетно салдо.
            Отчетено като намаление на други капиталови разходи, съгласно правилата на ESA 95, но част от постъпленията е предназначена за изплащане на компенсации на компании, които произвеждат електричество, поради постепенното отразяване на производствените цени върху потребителските цени.
            Приемайки че политиката няма да се промени, икономическите прогнози на службите на Комисията от пролетта на 2008 г. предвиждат бюджетен дефицит от 2,6 % от БВП през 2009 г. с предполагаем ръст на реалния БВП от 1,6 % от БВП. Актуализираната програма за стабилност на Португалия от декември 2007 г. установи бюджетната цел за 2009 г. на 1,5 % от БВП, с предполагаем ръст на реалния БВП от 2,8 %. Според икономическите прогнози на службите на Комисията от пролетта на 2008 г., промените в бюджетното салдо се очаква да се дължат главно на намаляваща данъчна тежест, все още отразяваща въздействието на намалението на стандартната ставка на ДДС от 1 юли 2008 г. Освен това се предвижда важни макроикономически фактори за основите на данъчните приходи, като потреблението на домакинствата и възнагражденията на служителите, да нарастват по-бавно от БВП, докато данъчните приходи се предполага, противно на предходни години, да се развиват успоредно на съответните данъчни основи. Следователно се предполага, че увеличението на данъчната основа, споменато в раздел 2, е до голяма степен от постоянен характер. Въпреки това, ако част от тези печалби в бъдеще се окажат от временен или неустойчив характер или намалеят поради забавянето на икономическия растеж, бюджетните перспективи ще бъдат по-мрачни. Преустановяването на еднократната операция, извършена през 2008 г., ще повиши още повече номиналния дефицит. Настоящият контекст на по-висока от обикновената несигурност относно финансовите и икономическите промени създава редица рискове за публичните финанси.
            Според икономическите прогнози на службите на Комисията от пролетта на 2008 г., структурното салдо се очаква да се подобри с ¼ процентни пункта от БВП през 2008 г. При липса на промени в политиката се прогнозира влошаване с ¼ процентни пункта от БВП през 2009 г. На това основание следва да бъде направена съществена стъпка към фискална консолидация с изпълнението на бюджета за 2008 г. и с амбициозен бюджет за 2009 г., които да гарантират спазването на препоръките на Съвета съгласно член 104, параграф 7 относно по-нататъшно намаляване на структурното салдо с цел да се постигне средносрочно състояние, близо до баланс или с наличие на излишък от поне 0,5 % от БВП годишно след коригирането на прекомерния дефицит.
            Актуализираната програма за стабилност на Португалия от декември 2007 г. постави цели за равнището на дефицита от 0,4 % от БВП през 2010 г. и 0,2 % от БВП през 2011 г. Тези планове следва да бъдат разглеждани на фона на темпове на растеж на реалния БВП от 3 % през двете години. В мнението си относно актуализираната програма, Съветът счете, че „насоката на бюджетната политика може да не е достатъчна, за да се достигне средносрочната бюджетна цел за структурен дефицит от 0,5 % от БВП до 2010 г., както е предвидено в програмата. Въпреки че планираният темп на консолидация към средносрочната цел съответства на Пакта за стабилност и растеж, възможно е за извършването на корекциите да възникне нужда от допълнителни усилия предвид гореспоменатите рискове (…).“ ОВ С 73, 19.3.2008 г., стр. 6.  .[15]
            ОВ С 73, 19.3.2008 г., стр. 6.
            4. Динамика на дълга и прогнози
            Съотношението на брутния държавен дълг надвиши референтната стойност от 60 % от БВП през 2005 г. след като достигна 63,6 % от БВП в сравнение с 56,9 % от БВП през 2004 г. Разликата между тези данни за дълга и данните, изчислени при започването на процедурата при прекомерен дефицит, се дължи главно на актуализациите на данните за БВП, споменати в бележка под линия 11. . През 2006 г. съотношението на дълга достигна 64,7 % от БВП и отново падна на 63,6 % от БВП през 2007 г. Увеличението на съотношението на държавния дълг през 2006 г. беше в резултат на високия държавен първичен дефицит и, в по-малка степен, на факта, че лихвеният процент по държавния дълг надвиши ръста на номиналния БВП (така наречения „ефект на снежната топка“). През 2007 г. спадът на съотношението на дълга се дължеше главно на намаляващата дълга разлика между изменението на дълга и бюджетното салдо. В по-малка степен, ускорението на растежа на БВП и пределният първичен излишък допълнително спомогнаха за спада на съотношението на дълга.[16]
            Разликата между тези данни за дълга и данните, изчислени при започването на процедурата при прекомерен дефицит, се дължи главно на актуализациите на данните за БВП, споменати в бележка под линия 11.
            По отношение на спада на съотношението на дълга през 2007 г., наблюдаваната динамика на държавния дълг беше в съответствие с препоръките на Съвета, съгласно член 104, параграф 7 от 20 септември 2005 г. Освен това през 2006 г. и 2007 г. финансовите операции като цяло допринесоха за отрицателна разлика в изменението на държавния дълг и бюджетното салдо и следователно спомогна за намаляването на съотношението на държавния дълг: през 2006 г., големите постъпления от приватизацията бяха основна причина за спада на финансовите активи; през 2007 г., намалението на депозитите и валутата беше в основата на по-нататъшния спад на финансовите активи и последващите намаляващи дълга разлики между изменението на дълга и бюджетното салдо. Като изключим депозитите, валутата и постъпленията от приватизацията, нетното придобиване на финансови активи остана положително през 2006 г. и 2007 г., увеличавайки съотношението на дълга.
            Според икономическите прогнози на службите на Комисията от пролетта на 2008 г., съотношението на държавния дълг се очаква да надвиши 64 % от БВП през 2008 г. и при положение, че политиката остане непроменена, да достигне 64¼ % от БВП през 2009 г. Това развитие следва да бъде разглеждано на фона на слаб ръст на номиналния БВП и относително високи държавни дефицити през настоящата и следващата година. През 2008 г., на базата на прогнозите от актуализираната програма за стабилност на Португалия от декември 2007 г., съотношението на дълга се очаква да отрази положителни разлики между изменението на дълга и бюджетното салдо в размер на 0,4 % от БВП Това изглежда се дължи на положителна разлика между дефицита, изчислен въз основа на непарични потоци, и дефицита, изчислен въз основа на парични потоци, както се подразбира от актуализацията на програмата. Резултатите от разликите между изменението на дълга и бюджетното салдо отчитат най-новата класификация от страна на португалските власти на някои инвестиции в държавни болници като трансфер на капитал вместо като финансови операции. . Очаква се по-нататъшен натиск върху разликите между изменението на дълга и бюджетното салдо при положение, че изплащанията на дългове над номиналната стойност ще се увеличат съществено в близко бъдеще в резултат на промените в плащанията по сертификати за спестявания, въведени през януари 2008 г. Като цяло, динамиката на съотношението на дълга е в съответствие с препоръката на Съвета по член 104 параграф 7, с оглед на това, че развитието му отразява напредъка в намалението на дефицита и, че между 2006 г. и 2009 г., средностатистически, финансовите операции не увеличават съотношението на дълга. [17]
            Това изглежда се дължи на положителна разлика между дефицита, изчислен въз основа на непарични потоци, и дефицита, изчислен въз основа на парични потоци, както се подразбира от актуализацията на програмата. Резултатите от разликите между изменението на дълга и бюджетното салдо отчитат най-новата класификация от страна на португалските власти на някои инвестиции в държавни болници като трансфер на капитал вместо като финансови операции.
            5. Други съображения
            По силата на член 104, параграф 7, Съветът препоръча на Португалия да подобри събирането и обработването на данни за публичния сектор, имайки предвид очевидните пропуски в осигуряването на надеждна статистика на публичните финанси.
            През последните години се наблюдават институционални промени и други технически подобрения при изготвянето на португалските държавни отчети. Тези подобрения включват засилено сътрудничество, както и по-добро разпределяне на труда между Националната статистическа служба, Министерството на финансите и централната банка, като в същото време се наблюдава увеличение на ресурсите, отговорността и отчетността на Статистическата служба. По-специално, в началото на 2006 г. бе подписано споразумение между тези три институции, което предвижда сътрудничество между тях и създава две работни групи с цел да преглеждат държавните сметки преди всяка нотификация във връзка с бюджета и да обсъждат някои методологически аспекти ‘Acordo de Cooperação Institucional no Domínio das Estatísticas das Administrações Públicas’ (Institutional Cooperation Agreement in the Field of General Government Statistics); Английската версия е достъпна на http://www.dgo.pt/FP/StatisticsAgreement_INE_BP_DGO.pdf. Виж също ‘Consolidated Inventory of sources and methods [for EDP statistics]’, достъпно на: http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_11/EDPI_PT_2007_REV1.PDF. . Очаква се тези промени да допринесат за качеството на статистиката на публичния сектор. Изготвянето и публикуването на тримесечни държавни отчети следва да допринесе за надежността и цялостното качество на годишните отчети, тъй като транзакциите, които изискват специално счетоводно третиране, ще бъдат установени по-рано. Навременното отчитане на данни от страна на подсекторите на държавното управление изглежда се прилага по-активно; освен това, информацията относно изпълнението на бюджета е по-подробна и по-своевременно оповестена. В резултат на това, данните от последните години са по-надеждни от данните от предходни години. Като цяло, това развитие свидетелства за спазването на препоръките на Съвета.[18]
            ‘Acordo de Cooperação Institucional no Domínio das Estatísticas das Administrações Públicas’ (Institutional Cooperation Agreement in the Field of General Government Statistics); Английската версия е достъпна на http://www.dgo.pt/FP/StatisticsAgreement_INE_BP_DGO.pdf. Виж също ‘Consolidated Inventory of sources and methods [for EDP statistics]’, достъпно на: http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_11/EDPI_PT_2007_REV1.PDF.
            6. Заключения
            Дефицитът на консолидирания държавен бюджет намаля значително от 6,1 % от БВП през 2005 г. до 3,9 % от БВП през 2006 г. и до 2,6 % от БВП през 2007 г., под референтната стойност от 3 % от БВП. Мерките за намаляване на дефицита са главно от постоянен характер. Структурното салдо, т.е. салдото, коригирано спрямо фазата на икономическия цикъл, с изключение на еднократните и други временни мерки, се подобри с 2 процентни пункта от БВП през 2006 г. и с още 1 процентен пункт от БВП през 2007 г., много над препоръчаните от Съвета усилия във фискалната сфера на стойност от 1,5 % от БВП през 2006 г. и поне ¾ % от БВП през 2007 г. Според прогнозите на службите на Комисията от пролетта на 2008 г., номиналният дефицит ще се свие до 2,2 % от БВП през 2008 г. (включително еднократни транзакции на стойност от почти 0,2 % от БВП, като дори без тях дефицитът ще бъде под 3 % от БВП). При положение, че политиката остане непроменена, дефицитът се очаква да достигне 2,6 % от БВП през 2009 г. Това показва, че дефицитът е бил сведен под тавана от 3 % от БВП по един заслужаващ доверие и устойчив начин.
            Общият държавен брутен дълг намаля до 63,6 % от БВП през 2007 г. от 64,7 % от БВП през 2006 г. Според прогнозите на службите на Комисията от пролетта на 2008 г. се очаква леко повишение на дълга до близо 64 % от БВП през 2008 г. и до 64¼ % от БВП през 2009 г., при положение, че политиката остане непроменена през 2009 г., на фона на слаб ръст на БВП и относително високи бюджетни дефицити.
            От направената цялостна оценка следва, че ситуацията на прекомерен дефицит в Португалия е коригирана. Следователно Комисията препоръчва на Съвета да отмени решението си за съществуване на прекомерен дефицит в Португалия.
            Таблица 2: Развитие на бюджета, 2005—2009 г.
            % от БВП, ако не е посочено друго |2005 г.|2006 г.|2007 г.|2008 г.|2009 г.|
            ||||COM|ПС (2)|COM (3)|ПС (2)|
            Салдо на консолидирания държавен бюджет|-6,1|-3,9|-2,6|-2,2|-2,4|-2,6|-1,5|
            |||||(-2,2)|||
            Общи приходи|41,6|42,4|43,1|43,6|42,7|43,3|42,8|
            - Общи разходи|47,7|46,3|45,7|45,7|45,1|45,9|44,4|
            От които:|- лихвени разходи|2,6|2,8|2,8|2,8|2,9|2,7|2.8|
            |-   брутообразуване на основен капитал|2,9|2,3|2,4|2,4|2,2|2,4|2.3|
            Първично салдо|-3,5|-1,1|0,2|0,6|0,5|0,1|1,3|
            Еднократни и временни мерки|-0,1|0,0|0,1|0,2|0,0|0,0|0,0|
            Структурно салдо (1)|-5,2|-3,2|-2,2|-1,9|-1,6|-2,2|-1,0|
            Структурно първично салдо (1)|-2,6|-0,4|0,6|0,8|1,3|0,6|1,8|
            Брутен държавен дълг (4)|63,6|64,7|63,6|64,1|64,1|64,3|62,5|
            Промяна в съотношението на дълга (a) = (б) + (в) + (г) (5)|5,3|1,1|-1,1|0,5|-0,3|0,2|-1,6|
            Вноски:|- първично салдо (б)|3,5|1,1|-0,1|-0,6|-0,5|-0,1|-1.3|
            |- ефект на „снежната топка”(в)|0,7|0,3|-0,2|0,4|-0,1|0,3|-0.4|
            |-   разлика в изменението на държавния дълг и бюджетното салдо (г)|1,1|-0,2|-0,8|0,7|0,4|0,0|0.0|
            Pm ръст на реалния БВП (%)|0,9|1,3|1,9|1,7|2,2|1,6|2,8|
            Pm Разлика между фактическия и потенциалния БВП|-1,7|-1,6|-1,1|-1,0|-1,8|-1,0|-1,1|
            (...PICT...)(1) Салдо (първично), коригирано с отчитане на фазата на икономическия цикъл, с изключение на еднократните и временни мерки.(2) Салдо, коригирано с отчитане на фазата на икономическия цикъл, и структурни салда, както и разлики между фактическия и потенциалния БВП съгласно програмата, както е изчислено от службите на Комисията въз основа на информацията в програмата.(3) При положение, че настоящата политика остане непроменена.(4) Промяната в съотношението на брутния дълг може да се представи както следва:където  t  e показател за време;  D, PD, Y  и  SF  са съществуващият държавен дълг, първичният дефицит, номиналният БВП и разликата в изменението на държавния дълг и бюджетното салдо съответно, а  i  и  y  са средните разходи по дълга и номиналното нарастване на БВП. Показателят в скоби е ефектът на „снежната топка”.(5) Сумата на различните компоненти може да не съответства на общата сума, поради разлики, дължащи се на закръгляне.Източници: Прогноза на службите на Комисията от пролетта на 2008 г. (СОМ) и актуализираната през декември 2007 г. програма за стабилност (ПС). В скоби, новите официални прогнози, обявени от португалските власти на 26 март 2008 г.|
            Препоръка за
            РЕШЕНИЕ НА СЪВЕТА
            за отмяна на Решение 2005/730/EО за съществуването на прекомерен дефицит в Португалия
            СЪВЕТЪТ НА ЕВРОПЕЙСКИЯ СЪЮЗ,
            като взе предвид Договора за създаване на Европейската общност и по-специално член 104, параграф 12 от него,
            като взе предвид препоръката на Комисията,
            като има предвид, че
            (1) С Решение на Съвета 2005/730/ЕО ОВ L 274, 20.10.2005 г., стр. 91. , по препоръка на Комисията, в съответствие с член 104, параграф 6 от Договора, бе решено че в Португалия съществува прекомерен дефицит. Съветът отбеляза, че очакваният дефицит на консолидирания държавен бюджет бе в размер на 6,2 % от БВП през 2005 г., като тази стойност надвишава определената от Договора референтна стойност от 3 % от БВП, докато общият държавен брутен дълг се очакваше да достигне 66,5 % от БВП, малко над определената от Договора референтна стойност от 60 % от БВП. [19]
            ОВ L 274, 20.10.2005 г., стр. 91.
            (2) На 20 септември 2005 г., в съответствие с член 104, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит OВ L 209, 2.8.1997 г., стр. 6. Регламент, последно изменен с Регламент (ЕО) № 1056/2005 (ОВ L 174, 7.7.2005 г., стр. 5). , Съветът, въз основа на препоръка от Комисията, отправи препоръка към Португалия с цел прекратяването на това положение на прекомерен дефицит най-късно до 2008 г. Препоръката бе публично оповестена.[20]
            OВ L 209, 2.8.1997 г., стр. 6. Регламент, последно изменен с Регламент (ЕО) № 1056/2005 (ОВ L 174, 7.7.2005 г., стр. 5).
            (3) Съгласно член 104, параграф 12, решението на Съвета за наличието на прекомерен дефицит следва да се отмени, когато по мнението на Съвета прекомерният дефицит на съответната държава-членка е бил коригиран.
            (4) В съответствие с Протокола относно процедурата при прекомерен дефицит, приложен към Договора, Комисията предоставя данните за изпълнението на процедурата. Като част от прилагането на този Протокол, държавите-членки трябва да предоставят данни за бюджетните дефицити и дълг, както и за други свързани с тях променливи два пъти годишно, а именно преди 1 април и преди 1 октомври, в съответствие с член 4 от Регламент (ЕО) 3605/93 от 22 ноември 1993 г. на Съвета за прилагане на Протокола относно процедурата при прекомерен дефицит, приложен към Договора за създаване на Европейската общност OВ L 332, 31.12.1993 г., стр. 7. Регламент, последно изменен с Регламент (ЕО) № 2103/2005 (OВ L 337, 22.12.2005 г., стр. 1). .[21]
            OВ L 332, 31.12.1993 г., стр. 7. Регламент, последно изменен с Регламент (ЕО) № 2103/2005 (OВ L 337, 22.12.2005 г., стр. 1).
            (5) Въз основа на данните, предоставени от Комисията (Евростат) в съответствие с член 8ж, параграф 1 от Регламент (ЕО) № 3605/93, след направената от Португалия преди 1 април 2008 г. нотификация, и основавайки се на прогнозата на службите на Комисията от пролетта на 2008 г., се налагат следните заключения:
            – дефицитът на консолидирания държавен бюджет намаля значително от 6,1 % от БВП през 2005 г. до 3,9 % от БВП през 2006 г. и до 2,6 % от БВП през 2007 г., под референтната стойност за дефицита от 3 % от БВП. Гореспоменатите резултати са съпоставими с целта от 3 % от БВП, представена в актуализираната програма за стабилност на Португалия от декември 2007 г.,
            – намаляващото съотношение на бюджетните разходи спрямо БВП, както и увеличаващото се съотношение на приходите спрямо БВП допринесоха за подобрението на държавното салдо. Съотношението на разходите е намаляло с около 1¼ процентни пункта от БВП през 2006 г. и с почти ½ процентни пункта от БВП през 2007 г. В същото време, съотношението на държавните приходи се е увеличило с около ¾ процентни пункта от БВП през 2006 г., както и през 2007 г. Фискалната консолидация се дължи основно на структурни мерки, с допълнителен принос от еднократна транзакция на стойност от 0,1 % от БВП през 2007 г. Структурното салдо (т.е. салдото, коригирано спрямо фазата на икономическия цикъл, с изключение на еднократните и други временни мерки), се подобри с 2 процентни пункта от БВП през 2006 г. и с още 1 процентен пункт от БВП през 2007 г., което е в съответствие с препоръките на Съвета, съгласно член 104, параграф 7 относно намаляване на структурното салдо с 1,5 % от БВП през 2006 г. и поне с ¾ % от БВП през 2007 г.,
            – за 2008 г., прогнозите на службите на Комисията от пролетта на 2008 г. предвиждат по-нататъшно намаление на дефицита, достигайки 2,2 % от БВП, което ще се дължи главно на допълнителни приходи, като изпълнението на бюджета ще бъде положително повлияно от намаление на дефицита на стойност от 0,2 % от БВП чрез еднократна транзакция. Тези стойности като цяло съответстват на официалните цели за равнището на дефицита от 2,4 % от БВП, определени в актуализираната програма за стабилност на Португалия от декември 2007 г. и на ревизираната цел от 2,2 % от БВП, обявена от португалските власти в края на март през 2008 г. За 2009 г., при положение, че политиката остане непроменена, прогнозите от пролетта предвиждат бюджетен дефицит на стойност от 2,6 % от БВП. Това показва, че дефицитът е сведен под тавана от 3 % от БВП по един заслужаващ доверие и устойчив начин. През 2008 г. се очаква подобрение на структурното салдо с около ¼ процентни пункта от БВП, и при положение, че политиката остане непроменена, се очаква влошаване с около ¼ процентни пункта от БВП през 2009 г. Това развитие трябва да се разглежда на фона на необходимостта да се напредва към средносрочната цел (СЦ) за бюджетната позиция, която за Португалия представлява структурен дефицит от 0,5 % от БВП,
            – държавният дълг намаля от 64,7 % от БВП през 2006 г. до 63,6 % от БВП през 2007 г. Слабият ръст на БВП и относително високите държавни дефицити, предвидени в икономическите прогнози на службите на Комисията от пролетта на 2008 г., се очаква да доведат държавния дълг до 64¼ % от БВП през 2009 г.
            (6) По мнението на Съвета, прекомерният дефицит в Португалия е коригиран и, следователно, Решение 2005/730/EО следва да бъде отменено.
            ПРИЕ НАСТОЯЩОТО РЕШЕНИЕ:
            Член 1
            От направената цялостна оценка следва, че ситуацията на прекомерен дефицит в Португалия е коригирана.
            Член 2
            С настоящото решение се отменя Решение 2005/730/EО.
            Член 3
            Адресат на настоящото решение е Португалската република.
            Съставено в Брюксел,
            За Съвета
            Председател
            [1] OВ L 209, 2.8.1997 г., стр. 6. Регламент, последно изменен с Регламент (ЕО) № 1056/2005 (ОВ L 174, 7.7.2005 г., стр. 5).
            [2] OВ L 332, 31.12.1993 г., стр. 7. Регламент, последно изменен с Регламент (ЕО) № 2103/2005 (OВ L 337, 22.12.2005 г., стр. 1).
            [3] Последната нотификация на Португалия е достъпна на следния електронен адрес: http://epp.eurostat.ec.europa.eu/portal/page?_pageid=2373,58110711&_dad=portal&_schema=portal .
            [4] SEC(2005) 836 .
            [5] ОВ L 274, 20.10.2005 г., стр. 91.
            [6] Всички документи свързани с ППД за Португалия, са достъпни на следния електронен адрес: http://ec.europa.eu/economy_finance/sg_pact_fiscal_policy/excessive_deficit9109_en.htm.
            [7] SEC(2006) 786 .
            [8] Евростат Бюлетин № 54 от 18 април 2008 г.
            [9] Съотношенията на дефицита обикновено се ревизират −нагоре или надолу−след публикуване на първите резултати в нотификацията от пролетта. За държавите-членки на ЕС като цяло, ревизиите обикновено са относително малки и като цяло са близки до нулата. В случая на Португалия, ревизирането нагоре на съотношението на дефицита е сравнително по-често от ревизирането надолу; това предполага наличието на отклонения в извадката от първите резултати. Въпреки това, и дори да не се изключват бъдещи ревизии на държавните отчети на Португалия, данните за последните години изглеждат по-надеждни в сравнение с данните от минали години.
            [10] По отношение на фискалните цели, представени в актуализираната програма за стабилност на Португалия от юни 2005 г., на базата на която е инициирана настоящата процедура при прекомерен дефицит, както е описано в раздел 1.
            [11] Актуализации на поредици данни за БВП в края на 2005 г и началото на 2006 г. показаха по-високи равнища на БВП, които автоматично доведоха до намаление на равнището на съотношението на дефицита с около ¼ % от БВП.
            [12] Във връзка с дългосрочен договор за концесия за експлоатацията на язовир и отчетени като намаление на други капиталови разходи, съгласно правилата на ESA 95.
            [13] В същото време, тези приходи ще доведат до допълнителни разходи, компенсирайки значително въздействието на постъпленията върху цялото бюджетно салдо.
            [14] Отчетено като намаление на други капиталови разходи, съгласно правилата на ESA 95, но част от постъпленията е предназначена за изплащане на компенсации на компании, които произвеждат електричество, поради постепенното отразяване на производствените цени върху потребителските цени.
            [15] ОВ С 73, 19.3.2008 г., стр. 6.
            [16] Разликата между тези данни за дълга и данните, изчислени при започването на процедурата при прекомерен дефицит, се дължи главно на актуализациите на данните за БВП, споменати в бележка под линия 11.
            [17] Това изглежда се дължи на положителна разлика между дефицита, изчислен въз основа на непарични потоци, и дефицита, изчислен въз основа на парични потоци, както се подразбира от актуализацията на програмата. Резултатите от разликите между изменението на дълга и бюджетното салдо отчитат най-новата класификация от страна на португалските власти на някои инвестиции в държавни болници като трансфер на капитал вместо като финансови операции.
            [18] ‘Acordo de Cooperação Institucional no Domínio das Estatísticas das Administrações Públicas’ (Institutional Cooperation Agreement in the Field of General Government Statistics); Английската версия е достъпна на http://www.dgo.pt/FP/StatisticsAgreement_INE_BP_DGO.pdf. Виж също ‘Consolidated Inventory of sources and methods [for EDP statistics]’, достъпно на: http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_11/EDPI_PT_2007_REV1.PDF.
            [19] ОВ L 274, 20.10.2005 г., стр. 91.
            [20] OВ L 209, 2.8.1997 г., стр. 6. Регламент, последно изменен с Регламент (ЕО) № 1056/2005 (ОВ L 174, 7.7.2005 г., стр. 5).
            [21] OВ L 332, 31.12.1993 г., стр. 7. Регламент, последно изменен с Регламент (ЕО) № 2103/2005 (OВ L 337, 22.12.2005 г., стр. 1).